Šios ataskaitos teisinis pagrindas – 2015 m. birželio 25 d. Europos Parlamento ir Tarybos reglamentas (ES) 2015/1017 dėl Europos strateginių investicijų fondo, Europos investavimo konsultacijų centro ir Europos investicinių projektų portalo, kuriuo iš dalies keičiamos reglamentų (ES) Nr. 1291/2013 ir (ES) Nr. 1316/2013 nuostatos dėl Europos strateginių investicijų fondo (toliau – ESIF reglamentas). 2017 m. pabaigoje ESIF reglamentas buvo iš dalies pakeistas 2017 m. gruodžio 13 d. Europos Parlamento ir Tarybos reglamentu (ES) 2017/2396, kuriuo iš dalies keičiamos reglamentų (ES) Nr. 1316/2013 ir (ES) 2015/1017 nuostatos dėl Europos strateginių investicijų fondo veiklos laikotarpio pratęsimo ir to fondo bei Europos investavimo konsultacijų centro techninių patobulinimų (toliau – ESIF 2.0 pakeitimas). ESIF 2.0 pakeitimu, inter alia, padidinta ES garantija ir pakoreguota tikslinė norma. 2015 m. liepos 22 d. Europos Komisija ir Europos investicijų bankas (toliau – EIB) pasirašė susitarimą dėl ESIF valdymo ir ES garantijos teikimo (toliau – ESIF susitarimas). 2016 m. liepos 21 d. pasirašytas ESIF susitarimo pirmasis pakeitimas ir taisymas. 2017 m. lapkričio 21 d. ESIF pasirašytas susitarimo antrasis pakeitimas ir taisymas. 2018 m. kovo 9 d. pasirašytas ESIF susitarimo trečiasis pakeitimas ir taisymas.

ESIF reglamento 16 straipsnio 6 dalyje nustatyta, kad Komisija iki kiekvienų metų gegužės 31 d. Europos Parlamentui, Tarybai ir Audito Rūmams pateikia metinę praėjusių kalendorinių metų ESIF garantijų fondo valdymo ataskaitą, įskaitant tikslinės sumos tinkamumo, ESIF garantijų fondo lygio ir poreikio papildyti garantijų fondą įvertinimą. Šioje metinėje ataskaitoje nurodoma ESIF garantijų fondo finansinė būklė praėjusių kalendorinių metų pabaigoje, finansiniai srautai praėjusiais kalendoriniais metais, taip pat svarbūs sandoriai ir visa su finansinėmis ataskaitomis susijusi informacija. Joje taip pat pateikiama informacija apie ESIF garantijų fondo finansų valdymą, veiklos rezultatus ir riziką praėjusių kalendorinių metų pabaigoje.

2.Veiklos aplinkybės

ES garantija suteikiama EIB finansavimo ir investavimo operacijoms, vykdomoms infrastruktūros ir inovacijų srityje pagal EIB pasirašytas operacijas ir MVĮ srityje – pagal EIF pasirašytas operacijas. Daliai visų ESIF operacijų taikoma ES garantija, o kitos vykdomos EIB grupei prisiimant su jomis susijusią riziką.

Remiantis ESIF reglamento 12 straipsniu, ESIF garantijų fondas užtikrina likvidumo atsargas, iš kurių reikalavimo mokėti pagal ES garantiją atveju sumokama EIB. Pagal ES ir EIB sudarytą ESIF susitarimą, jeigu reikalavimų mokėti suma viršija EIB lėšų, esančių ESIF sąskaitoje, sumą, tuomet reikalavimus apmoka ESIF garantijų fondas. ESIF sąskaita, kurią administruoja EIB, buvo sukurta ES pajamoms iš operacijų su ESIF garantija ir susigrąžintoms sumoms surinkti ir, atsižvelgiant į esamą likutį, mokėjimams pagal pareikalautą ES garantiją.

Lėšos į ESIF garantijų fondą pervedamos palaipsniui, atsižvelgiant į ES garantijos pozicijos didėjimą.

Pagal 12 straipsnio 4 dalį ESIF garantijų fondo išteklius tiesiogiai valdo Komisija, jie investuojami laikantis patikimo finansų valdymo principo ir tinkamų rizikos ribojimo taisyklių.

EIB ir EIF yra atsakingi už individualių operacijų, finansuojamų taikant ESIF garantiją, vertinimą bei rizikos stebėjimą. Remdamasi šiomis ataskaitomis ir aiškiomis bei protingomis prielaidomis dėl būsimos veiklos, Komisija išlaiko tikslinės sumos tinkamumą ir ESIF garantijų fondo lygį. Pagal ESIF reglamento 16 straipsnio 3 dalį 2018 m. kovo mėn. EIB ir EIF pateikė Komisijai ir Europos Audito Rūmams ataskaitą.

Pagal ESIF reglamento 16 straipsnio 2 dalį į Europos Parlamentui ir Tarybai teikiamą metinę ataskaitą EIB įtraukia konkrečią informaciją apie bendrą riziką, susijusią su finansavimo ir investavimo operacijomis, vykdomomis pagal ESIF, ir informaciją apie reikalavimus mokėti pagal garantiją.

3.Finansinės ataskaitos

Toliau pateikiama su ESIF susijusi finansinė informacija, suskaidyta į tris dalis: 1) ESIF garantijų fondo finansinė padėtis 2017 m. gruodžio 31 d., 2) EIB grupės atliktos ESIF operacijos su ES garantija 2017 m. gruodžio 31 d. ir 3) 2017 m. finansiniai srautai ir svarbūs biudžeto sandoriai.

3.1. 2017 m. gruodžio 31 d. ESIF garantijų fondo finansinės ataskaitos

2017 m. gruodžio 31 d. garantijų fondo grynasis turtas buvo 3 504 mln. EUR. Šį turtą sudarė tokių rūšių portfelinės investicijos: parduoti laikomas finansinis turtas (3 414 mln. EUR), išankstinis JAV dolerių pardavimo sandoris su teigiama grynąja dabartine verte, laikomas tikrąja verte vertinamu finansiniu turtu kaip perteklius ir deficitas (6 mln. EUR), trumpalaikiai banko indėliai (40 mln. EUR) ir pinigai ir pinigų ekvivalentai (44 mln. EUR).

Iš 2017 m. pelno ir nuostolio ataskaitos matyti, kad metų pabaigoje ESIF garantijų fondo ekonominis rezultatas buvo 2,4 mln. EUR. 10,6 mln. EUR gauta kaip pajamos iš palūkanų, realizuotas fiksuotųjų pajamų vertybinių popierių pardavimo pelnas ir pajamos už vertybinių popierių skolinimą. Tačiau patirta 8,2 mln. EUR veiklos ir finansinių išlaidų, įskaitant grynąsias valiutos keitimo sandorio išlaidas, patirtas dėl valiutos keitimo operacijų, kuriomis siekta apsidrausti nuo valiutos rizikos, susijusios su JAV doleriais išreikšta portfelio dalimi ir valiutos kurso padidinimu.

3.2. ESIF operacijos su ES garantija

2017 m. gruodžio 31 d. ES garantijų pozicija, susijusi su EIB grupės neįvykdytomis apmokėtomis ESIF operacijomis, sudarė 10 128 mln. EUR iš teisiškai įsipareigotos ES garantuojamos 16 000 mln. EUR sumos. Ši 10 128 mln. EUR suma į 2017 m. ES finansinių ataskaitų aiškinamuosius raštus įrašyta kaip neapibrėžtieji įsipareigojimai.

2017 m. iš EIB administruojamų ESIF operacijų, vykdytų pagal infrastruktūros ir inovacijų liniją, ES gavo 61,0 mln. EUR pajamų. Iš šios sumos 2017 m. ES finansinėse ataskaitose buvo užregistruota 31,9 mln. EUR 2017 m. gruodžio 31 d. Komisijos iš EIB gautina suma.

Apskaičiuota, kad pagal MVĮ liniją vykdydama EIF administruojamas ESIF operacijas, 2017 m. ES patyrė 12,7 mln. EUR išlaidų (EIF administravimo mokesčių forma). Ši suma Europos investicijų fondui turėtų būti sumokėta 2018 m. birželio 30 d.

3.3.2017 m. finansiniai srautai ir svarbūs biudžeto sandoriai

Pagal Komisijos sprendimą C(2017) 706 2017 m. ESIF garantijų fondui finansuoti buvo skirta 2 641 mln. EUR biudžeto asignavimų suma.

Per metus ESIF garantijų fondui iš viso faktiškai išmokėta 2 490 mln. EUR suma. Didžioji šios sumos dalis gauta iš mokėjimų asignavimų iš ES bendrojo biudžeto, o 39,2 mln. EUR suma buvo susigrąžinta iš ESIF sąskaitos (kaip asignuotosios pajamos), be to, biudžetinių metų pabaigoje kaip papildomas asignavimas buvo pervesta 0,4 mln. EUR suma.